[pic] | EUROOPAN YHTEISÖJEN KOMISSIO |

Bryssel 7.7.2008

KOM(2008) 431 lopullinen

2008/0131 (CNS)

Ehdotus:

NEUVOSTON ASETUS

maataloustuotteita koskevista tiedotus- ja menekinedistämistoimista sisämarkkinoilla ja kolmansissa maissa annetun asetuksen (EY) N:o 3/2008 muuttamisesta

(komission esittämä)

PERUSTELUT

Maataloustuotteita koskevista tiedotus- ja menekinedistämistoimista sisämarkkinoilla ja kolmansissa maissa 17 päivänä joulukuuta 2007 annetulla neuvoston asetuksella (EY) N:o 3/2008 laaditaan asetukset (EY) N:o 2702/1999 ja (EY) N:o 2826/2000 uudelleen ja kootaan ne yhteen asetukseen.

Tämän muutoksen myötä kyseisen politiikan täytäntöönpanoon liittyvät hallinnolliset menettelyt ovat vähentyneet ja yksinkertaistuneet huomattavasti, sillä yhtenäinen oikeudellinen kehys on helpottanut menekinedistämisen alan toimijoiden pääsyä ja osallistumista järjestelmään.

Lainsäädäntöä voidaan kuitenkin edelleen parantaa sallimalla asianomaisten jäsenvaltioiden laatia asiaan liittyvä ohjelma silloin, kun ehdotuksen tehneet organisaatiot eivät halua esittää kolmansissa maissa toteutettavia ohjelmia. Jäsenvaltioiden laatimat ohjelmat voivat koskea yhtä tai useampaa asetuksen (EY) N:o 3/2008 1 artiklan a, b ja c alakohdassa tarkoitetuista tiedotustoimista.

Tämän muutoksen myötä jäsenvaltioilla on mahdollisuus laajentaa kyseisten ohjelmien kattamien toimien soveltamisalaa ja myös pyytää kansainvälisiltä organisaatioilta apua ohjelmien täytäntöönpanoon, erityisesti kolmansissa maissa toteutettavien oliiviöljyä ja syötäväksi tarkoitettuja oliiveja koskevien menekinedistämisohjelmien yhteydessä.

Tällä ehdotuksella ei ole vaikutusta yhteisön talousarvioon.

2008/0131 (CNS)

Ehdotus:

NEUVOSTON ASETUS

maataloustuotteita koskevista tiedotus- ja menekinedistämistoimista sisämarkkinoilla ja kolmansissa maissa annetun asetuksen (EY) N:o 3/2008 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 36 ja 37 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo seuraavaa:

(1) Neuvoston asetuksella (EY) N:o 3/2008[1] käyttöön otettu yhtenäinen oikeudellinen kehys on helpottanut maataloustuotteita koskevan menekinedistämisen alan toimijoiden pääsyä ja osallistumista järjestelmään. Kyseisen politiikan täytäntöönpanoon liittyviä hallinnollisia menettelyjä on yhtenäisen oikeudellisen kehyksen soveltamisen myötä voitu vähentää ja yksinkertaistaa merkittävästi.

(2) Asetuksen (EY) N:o 3/2008 9 artiklassa säädetään, että sisämarkkinoilla toteutettavien ohjelmien puuttuessa asianomaiset jäsenvaltiot voivat laatia ohjelman. Elleivät ehdotuksen tehneet organisaatiot halua esittää kolmansissa maissa toteutettavia ohjelmia yhtä tai useampaa kyseisen asetuksen 2 artiklan 1 kohdan a, b ja c alakohdassa tarkoitettua tiedotustointa varten, asianomaisen jäsenvaltion olisi saatava laatia asiaan liittyvä ohjelma.

(3) Asianomaisille jäsenvaltioille olisi erityisesti tarjottava mahdollisuus laajentaa kyseisten ohjelmien kattamien toimien soveltamisalaa jopa pyytämällä kansainvälisiltä organisaatioilta apua niiden täytäntöönpanoon, erityisesti kolmansissa maissa toteutettavien oliiviöljyä ja syötäväksi tarkoitettuja oliiveja koskevien menekinedistämisohjelmien yhteydessä.

(4) Sen vuoksi asetusta (EY) N:o 3/2008 olisi muutettava,

ON ANTANUT TÄMÄN ASETUKSEN:

1 artikla

Korvataan asetuksen (EY) N:o 3/2008 9 artikla seuraavasti:

”9 artikla Menettely sisämarkkinoilla tai kolmansissa maissa toteutettavien tiedotusohjelmien puuttuessa

1. Jos yhtä tai useampaa, 6 artiklan 1 kohdan mukaisesti esitettyä, 2 artiklan 1 kohdan b alakohdassa tarkoitettua tiedotustointa varten ei ole sisämarkkinoilla toteutettavia ohjelmia, asianomaisen yhden tai useamman jäsenvaltion on laadittava 5 artiklan 1 kohdassa tarkoitettujen suuntaviivojen perusteella ohjelma ja sitä koskevat eritelmät sekä valittava yleisellä tarjouskilpailulla sen ohjelman toteuttamisesta vastaava elin, jonka se sitoutuu yhteisrahoittamaan.

2. Jos yhtä tai useampaa, 6 artiklan 1 kohdan mukaisesti esitettyä, 2 artiklan 1 kohdan a, b tai c alakohdassa tarkoitettua tiedotustointa varten ei ole kolmansissa maissa toteutettavia ohjelmia, asianomaisen yhden tai useamman jäsenvaltion on laadittava 5 artiklan 2 kohdassa tarkoitettujen suuntaviivojen perusteella ohjelma ja sitä koskevat eritelmät sekä valittava yleisellä tarjouskilpailulla sen ohjelman toteuttamisesta vastaava elin, jonka se sitoutuu yhteisrahoittamaan.

Asianomaisen yhden tai useamman jäsenvaltion valitsema ohjelman toteuttamisesta vastaava elin voi olla kansainvälinen organisaatio, erityisesti jos ohjelma koskee oliiviöljyn ja syötäväksi tarkoitettujen oliivien menekinedistämistä kolmansissa maissa.

3. Asianomaisen yhden tai useamman jäsenvaltion on toimitettava valittu ohjelma komissiolle 1 ja 2 kohdan mukaisesti, ja sen mukana on oltava perusteltu lausunto

a) ohjelman asianmukaisuudesta,

b) siitä, että ohjelma ja ehdotettu elin ovat tämän asetuksen säännösten ja tarvittaessa sovellettavien suuntaviivojen mukaisia;

c) ohjelman hinta-laatusuhteen arvioinnista;

d) ohjelman toteuttamisesta vastaavan elimen valinnasta.

4 Ohjelmien tarkasteluun komissiossa sovelletaan 7 artiklan 2 kohtaa ja 8 artiklan 1 kohtaa.

5. Komissio voi 16 artiklan 2 kohdassa tarkoitettua menettelyä noudattaen asettaa tämän artiklan 3 kohdan mukaisesti toimitetuille ohjelmille tosiasiallisia kustannuksia koskevat vähimmäis- ja enimmäisrajat. Näitä rajoja voidaan eriyttää asianomaisten ohjelmien luonteen mukaisesti. Sovellettavat perusteet voidaan määritellä 16 artiklan 2 kohdassa tarkoitettua menettelyä noudattaen.”

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

[1] EUVL L 3, 5.1.2008, s. 1.